Man skiet glo sy vervreemde vrou, toe homself | Netwerk24
Man skiet glo sy vervreemde vrou, toe homself
Deur Cara-Lee Dorfling 14 Junie 2018 18:39
Madelaine Wessels du Toit Foto: Facebook
Oomblikke nadat ’n man van Jeffreysbaai glo sy vrou in die kop geskiet het, het hy ’n vriend gebel om die polisie te laat kom voordat hy die wapen op homself gerig het.
Die polisie het Donderdag omstreeks 10:00 die egpaar se lyke in Paradysstrand, sowat 10 km buite Jeffreysbaai, aangetref.
Volgens ’n betroubare bron is Dirk du Toit en sy vrou, Madelaine Wessels du Toit, al sowat ’n jaar lank vervreem en was hulle in die proses om te skei.
Dirk het Madelaine glo Donderdagoggend gevra om hom by die huis te ontmoet. Die rede vir die ontmoeting is onbekend.
Volgens die polisie was die egpaar in hul 50’s.
Kapt. Gerda Swart, polisiewoordvoerder, sê die voorval het tussen 08:00 en 09:00 gebeur.
“Die man het ’n vriend gebel om te sê hy moet die polisie laat weet waar die huis se sleutels is,” sê Swart.
Sy sê dit is onduidelik of Dirk enige aanduiding van die voorval aan die vriend gegee het.
’n .38-rewolwer, wat glo die moordwapen is, is ook op die toneel gevind.
’n Geregtelike doodsondersoek is geopen en ’n saak van moord word ondersoek.
Meer oor: Jeffreysbaai | Moord | Skietvoorval
Monsters eers lank ná moord op Courtney (3) getoets
Vermeende moordenaar kla weer oor fotograwe in hof
4 skiet konstabel in PE dood